CELEX: 32022R0204
Language: fi
Date: 2021-12-08 00:00:00
Title: Komission delegoitu asetus (EU) 2022/204, annettu 8 päivänä joulukuuta 2021, yhteisen kalastuspolitiikan alan neuvoa-antavien toimikuntien toimintaa koskevista yksityiskohtaisista säännöistä annetun delegoidun asetuksen (EU) 2015/242 muuttamisesta

16.2.2022   
               
               
                  FI
               
               
                  Euroopan unionin virallinen lehti
               
               
                  L 34/1
               
            
         KOMISSION DELEGOITU ASETUS (EU) 2022/204,
         annettu 8 päivänä joulukuuta 2021,
         yhteisen kalastuspolitiikan alan neuvoa-antavien toimikuntien toimintaa koskevista yksityiskohtaisista säännöistä annetun delegoidun asetuksen (EU) 2015/242 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 45 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 1380/2013 43 artiklassa säädetään neuvoa-antavien toimikuntien perustamisesta; niiden on edistettävä kalastuksen ja vesiviljelyn kaikkien sidosryhmien tasapainoista edustusta sekä yhteisen kalastuspolitiikan tavoitteiden saavuttamista.
                  
               
                     (2)
                  
                  
                     Asetuksen (EU) N:o 1380/2013 45 artiklan 4 kohdan mukaisesti komissio antoi komission delegoidun asetuksen (EU) 2015/242 (2) yhteisen kalastuspolitiikan alan neuvoa-antavien toimikuntien toimintaa koskevista yksityiskohtaisista säännöistä.
                  
               
                     (3)
                  
                  
                     Komissio antoi delegoidun asetuksen (EU) 2017/1575 (3) delegoidun asetuksen (EU) 2015/242 muuttamisesta selventääkseen ’alakohtaisten organisaatioiden’ määritelmää, täsmentääkseen menettelyn, jolla neuvoa-antavien toimikuntien jäsenet luokitellaan yhteen asetuksen (EU) N:o 1380/2013 45 artiklan 1 kohdassa tarkoitetuista kahdesta sidosryhmäluokasta, ja antaakseen molemmille luokille oikeuden päättää itsenäisesti edustuksestaan toimeenpanevassa komiteassa.
                  
               
                     (4)
                  
                  
                     Neuvoa-antavia toimikuntia ja jäsenvaltioita on kuultu delegoidun asetuksen (EU) 2015/242 soveltamisesta saatujen kokemusten valossa.
                  
               
                     (5)
                  
                  
                     Kaikkien eturyhmien tasapuolisemman edustuksen varmistamiseksi ja puheenjohtajien puolueettomuuden parantamiseksi on aiheellista, että neuvoa-antavat toimikunnat nimeävät yksimielisesti puheenjohtajan ja vähintään yhden varapuheenjohtajan, jotka kuuluvat asetuksen (EU) N:o 1380/2013 45 artiklan 1 kohdassa tarkoitettuihin eri sidosryhmäluokkiin. Työryhmien puheenjohtajina olisi mahdollisuuksien mukaan oltava näiden kahden sidosryhmäluokan edustajia. Neuvoa-antaville toimikunnille olisi annettava lupa nimetä puheenjohtaja ja varapuheenjohtajat neuvoa-antavien toimikuntien ulkopuolelta.
                  
               
                     (6)
                  
                  
                     Neuvoa-antavien toimikuntien moitteettoman toiminnan varmistamiseksi on tarpeen täsmentää perusteet, joiden mukaisesti neuvoa-antavien toimikuntien jäsenet luokitellaan asetuksen (EU) N:o 1380/2013 45 artiklan 1 kohdassa tarkoitettuihin kahteen sidosryhmäluokkaan.
                  
               
                     (7)
                  
                  
                     Delegoidun asetuksen (EU) 2015/242 2 artiklan 2 alakohdassa ’alakohtaiset organisaatiot’ määritellään kalatalousalan ja tapauksen mukaan vesiviljelyalan toimijoita edustaviksi järjestöiksi sekä jalostuksen ja kaupan pitämisen alojen edustajiksi. Asetuksen (EU) N:o 1380/2013 4 artiklan 30 alakohdassa ’toimija’ määritellään luonnolliseksi henkilöksi tai oikeushenkilöksi, joka hoitaa tai pitää hallinnassaan mitä tahansa yritystä, joka toteuttaa mitä tahansa toimia, jotka liittyvät mihin tahansa kalastus- ja vesiviljelytuotteiden tuotannon, jalostuksen, kaupan pitämisen, jakelun ja vähittäiskaupan vaiheisiin. Neuvoa-antavien toimikuntien jäsenten luokitteluperusteiden olisi sen vuoksi mahdollistettava edellä mainittuja aloja edustavien organisaatioiden ryhmittely luokkaan ”alakohtaiset organisaatiot”. Lisäksi edellä mainittujen alojen toimittajat, kuten kalaverkkojen valmistajat tai jääntekijät, olisi myös luokiteltava ”alakohtaisiksi organisaatioiksi”.
                  
               
                     (8)
                  
                  
                     Organisaation voidaan katsoa edustavan alaa, jos vähintään 50 prosenttia sen jäsenistä on itse alan edustajia tai sellaisia jäseniä, joilla on suoria tai välillisiä taloudellisia etuja alalla, jos organisaatio edustaa alan työntekijöitä tai jos vähintään 50 prosenttia sen rahoituksesta tulee alalta. Tällaisia organisaatioita olisi myös pidettävä ”alakohtaisina organisaatioina” asetuksen (EU) N:o 1380/2013 45 artiklan 1 kohdan soveltamiseksi.
                  
               
                     (9)
                  
                  
                     Neuvoa-antavien toimikuntien tasapainoisen toiminnan varmistamiseksi on tarpeen, että organisaatiot, jotka edistävät horisontaalisia periaatteita, kuten ympäristönsuojelua, kuluttajien oikeuksia ja ihmisoikeuksia, terveyttä, tasa-arvoa tai eläinten terveyttä tai hyvinvointia, luokitellaan alakohtaisiksi organisaatioiksi, kun ne edustavat alaa johdanto-osan 7 tai 8 kappaleessa tarkoitetulla tavalla. Tällaisia horisontaalisia periaatteita edistävät organisaatiot olisi sen vuoksi luokiteltava ”muihin eturyhmiin” vain, jos ne ovat riippumattomia alasta; tämä tarkoittaa, että alle 50 prosenttia niiden jäsenistä on itse alan edustajia tai sellaisia jäseniä, joilla on alalla suoria tai välillisiä taloudellisia etuja, että ne eivät edusta alan työntekijöitä ja että alle 50 prosenttia niiden rahoituksesta tulee alalta.
                  
               
                     (10)
                  
                  
                     Asetuksen (EU) N:o 1224/2009 4 artiklan 28 alakohdassa ’virkistyskalastus’ määritellään ei-kaupalliseksi kalastustoiminnaksi, jossa meren elollisia vesiluonnonvaroja käytetään virkistys-, matkailu- tai urheilutarkoituksiin. Virkistys- tai urheilukalastusta edustavat organisaatiot olisi luokiteltava ”muiksi eturyhmiksi”, sillä ne eroavat luonteeltaan, tavoitteiltaan ja välineiltään delegoidun asetuksen (EU) 2015/242 2 artiklan 2 alakohdassa määritellyistä alakohtaisista organisaatioista.
                  
               
                     (11)
                  
                  
                     Kalastus- ja vesiviljelyalalla on yhä enemmän tarvetta toimia yhdessä sellaisten kilpailevien sidosryhmien kanssa, jotka pyrkivät käyttämään meriä muihin tarkoituksiin, kuten energiantuotantoon, raaka-aineiden hankintaan, matkailuun tai luonnonsuojeluun. Tällaisilla sidosryhmillä voi olla kalastus- ja vesiviljelyalan eduista poikkeavia intressejä. Sen vuoksi on tarpeen, että organisaatiot, jotka osallistuvat asetuksen (EU) N:o 1380/2013 44 artiklassa määriteltyihin neuvoa-antavien toimikuntien tehtäviin ja edustavat meriympäristön tai merialueen käyttöä, lukuun ottamatta kalojen ja äyriäisten kaupallista kalastusta, vesiviljelyä, jalostusta, kaupan pitämistä, jakelua ja vähittäiskauppaa, tai joilla on tähän käyttöön liittyviä suoria tai välillisiä taloudellisia etuja, luokitellaan ”muihin eturyhmiin”.
                  
               
                     (12)
                  
                  
                     Erityistä huomiota olisi kiinnitettävä sen varmistamiseen, että kaikki sidosryhmät, myös muut eturyhmät ja pienimuotoista kalastusta harjoittavien laivastojen edustajat, ovat tasapainoisesti ja laajasti edustettuina neuvoa-antavissa toimikunnissa.
                  
               
                     (13)
                  
                  
                     Jotta voidaan täyttää asetuksen (EU) N:o 1380/2013 43 artiklan 1 kohdassa säädetyt vaatimukset, joiden mukaan neuvoa-antavat toimikunnat perustetaan edistämään mainitun asetuksen 2 artiklassa vahvistettujen yhteisen kalastuspolitiikan tavoitteiden saavuttamista, on tarpeen määritellä yksityiskohtaisesti työskentelytavat, joita neuvoa-antavien toimikuntien olisi noudatettava suosituksia laatiessaan.
                  
               
                     (14)
                  
                  
                     Neuvoa-antavat toimikunnat ovat Euroopan yhteistä etua edistäviä elimiä, joten niille myönnetään unionin rahoitustukea. Sen vuoksi niiden toimintaa olisi seurattava ja arvioitava säännöllisesti ulkoisten, järjestelmällisten ja riippumattomien tuloksellisuuden arviointien avulla.
                  
               
                     (15)
                  
                  
                     Sen vuoksi delegoitua asetusta (EU) 2015/242 olisi muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan delegoitu asetus (EU) 2015/242 seuraavasti:
            
                        1)
                     
                     
                        Korvataan 4 artikla seuraavasti:
                        
                           ”4 artikla
                           Neuvoa-antavien toimikuntien rakenne ja organisaatio
                           
                              1.   Neuvoa-antavien toimikuntien rakenteen ja organisaation on asetuksen (EU) N:o 1380/2013 43 artiklan 1 kohdan, 45 artiklan 1–3 kohdan ja liitteen III säännösten lisäksi täytettävä tämän artiklan 2–7 kohdan säännökset.
                           
                           
                              2.   Neuvoa-antava toimikunta nimeää yksimielisesti puheenjohtajan ja vähintään yhden varapuheenjohtajan. Puheenjohtajan ei tarvitse olla neuvoa-antavan toimikunnan jäsen. Jos puheenjohtaja nimetään jäsenorganisaatioiden edustajien keskuudesta, vähintään yksi varapuheenjohtaja on nimettävä sen 2 artiklassa tarkoitetun luokan ”alakohtaiset organisaatiot” tai ”muut eturyhmät” jäsenten joukosta, johon puheenjohtaja ei kuulu. Tätä periaatetta sovelletaan mahdollisuuksien mukaan myös työryhmien puheenjohtajiin.
                           
                           
                              3.   Neuvoa-antavan toimikunnan yleiskokouksen on
                              
                                          a)
                                       
                                       
                                          hyväksyttävä neuvoa-antavan toimikunnan työjärjestys;
                                       
                                    
                                          b)
                                       
                                       
                                          kokoonnuttava vähintään kerran vuodessa hyväksymään neuvoa-antavan toimikunnan vuosikertomus, vuotuinen strategiasuunnitelma ja vuotuinen talousarvio;
                                       
                                    
                                          c)
                                       
                                       
                                          päätettävä neuvoa-antavien toimikuntien jäsenten ryhmittelystä luokkaan ”alakohtaiset organisaatiot” tai luokkaan ”muut eturyhmät” käyttäen liitteessä I vahvistettuja perusteita; päätöksen on perustuttava objektiivisiin ja todennettavissa oleviin perusteisiin, kuten asianomaisen organisaation sääntöihin, jäsenluetteloon ja toiminnan luonteeseen.
                                       
                                    
                           
                              4.   Alakohtaisten organisaatioiden ja muiden eturyhmien niille myönnettyjen paikkojen osalta antaman ilmoituksen perusteella yleiskokous nimittää toimeenpanevan komitean, jossa on enintään 25 jäsentä. Yleiskokous voi komissiota kuultuaan päättää nimittää enintään 30 jäsenen toimeenpanevan komitean, jotta varmistetaan pienimuotoista kalastusta harjoittavien laivastojen asianmukainen edustus.
                           
                           
                              5.   Yleiskokouksen on varmistettava, että jäsenmaksut ovat tasapuoliset ja mahdollistavat kaikkien sidosryhmien tasapainoisen ja laajan edustuksen niiden taloudellinen kapasiteetti huomioon ottaen.
                           
                           
                              6.   Toimeenpanevan komitean on
                              
                                          a)
                                       
                                       
                                          ohjattava ja hallinnoitava neuvoa-antavan toimikunnan tehtäviä asetuksen (EU) N:o 1380/2013 44 artiklan 2 ja 3 kohdan mukaisesti;
                                       
                                    
                                          b)
                                       
                                       
                                          laadittava vuosikertomus, vuotuinen strategiasuunnitelma ja vuotuinen talousarvio;
                                       
                                    
                                          c)
                                       
                                       
                                          annettava asetuksen (EU) N:o 1380/2013 44 artiklan 2 kohdassa tarkoitettuja suosituksia ja ehdotuksia.
                                       
                                    
                           
                              7.   Yleiskokouksen ja toimeenpanevan komitean on varmistettava kaikkien sidosryhmien tasapainoinen ja laaja edustus sekä korostettava muita eturyhmiä ja tarvittaessa pienimuotoista kalastusta harjoittavia laivastoja. Pienimuotoista kalastusta harjoittavien laivastojen edustajien lukumäärän olisi heijastettava pienimuotoista kalastusta harjoittavien laivastojen osuutta asianomaisen jäsenvaltion kalastusalalla.”
                           
                        
                     
                  
                        2)
                     
                     
                        Korvataan 5 artikla seuraavasti:
                        
                           ”5 artikla
                           Työskentelytavat
                           
                              1.   Neuvoa-antavan toimikunnan on varmistettava, että annetut suositukset ja ehdotukset
                              
                                          a)
                                       
                                       
                                          noudattavat asetuksen (EU) N:o 1380/2013 2 artiklassa vahvistettuja yhteisen kalastuspolitiikan sääntöjä ja tavoitteita;
                                       
                                    
                                          b)
                                       
                                       
                                          laaditaan noudattaen tiukkoja läpinäkyvyyden, tasapuolisen edustuksen ja kaikkien esitettyjen mielipiteiden kunnioittamisen periaatteita;
                                       
                                    
                                          c)
                                       
                                       
                                          hyväksytään mahdollisuuksien mukaan yksimielisesti. Jos yksimielisyyttä ei voida saavuttaa, jäsenten esittämät eriävät mielipiteet on merkittävä läsnä olleiden ja äänestykseen osallistuneiden jäsenten enemmistön hyväksymiin suosituksiin.
                                       
                                    
                           
                              2.   Neuvoa-antavan toimikunnan on työskentelytavoistaan päättäessään pyrittävä varmistamaan kaikkien jäsenten tehokas ja täysipainoinen osallistuminen käyttämällä moderneja tieto- ja viestintäteknisiä välineitä ja tarjoamalla tulkkaus- ja käännöspalveluita.”
                           
                        
                     
                  
                        3)
                     
                     
                        Lisätään 7 a artikla seuraavasti:
                        
                           ”7 a artikla
                           Toiminnan tuloksellisuuden arviointi
                           Neuvoa-antavalle toimikunnalle on tehtävä vähintään kerran viidessä vuodessa riippumaton toiminnan tuloksellisuuden arviointi. Arvioinnin tarkoituksena on tunnistaa parhaat käytänteet ja puutteet, luetella suosituksia, joiden tarkoituksena on parantaa neuvoa-antavan toimikunnan toimintaa, ja arvioida, miten neuvoa-antava toimikunta yleisesti ottaen edistää asetuksessa (EU) N:o 1380/2013 vahvistettuja yhteisen kalastuspolitiikan tavoitteita. Näiden arviointien tulokset on julkistettava, ja jos neuvoa-antavan toimikunnan toiminnassa havaitaan puutteita, niihin on liitettävä toimintasuunnitelma, jossa esitetään konkreettiset toimet ja selkeä aikataulu niiden toteuttamiselle.”
                        
                     
                  
                        4)
                     
                     
                        Lisätään liite ”Perusteet neuvoa-antavien toimikuntien jäsenten luokittelemiseksi luokkaan ”alakohtaiset organisaatiot” tai luokkaan ”muut eturyhmät””.
                        
                           
                              ”LIITE
                              Perusteet neuvoa-antavien toimikuntien jäsenten luokittelemiseksi luokkaan ”alakohtaiset organisaatiot” tai luokkaan ”muut eturyhmät”
                              
                                 1.   
                                 Organisaatio luokitellaan alakohtaiseksi organisaatioksi, jos vähintään yksi seuraavista perusteista täyttyy:
                                 
                                             a)
                                          
                                          
                                             organisaatio edustaa kalojen ja äyriäisten kaupallisen kalastuksen, vesiviljelyn, jalostuksen, kaupan pitämisen, jakelun tai vähittäismyynnin aloja tai sillä on näihin liittyviä suoria tai välillisiä taloudellisia etuja;
                                          
                                       
                                             b)
                                          
                                          
                                             valtaosa organisaation jäsenistä, jotka ovat joko luonnollisia tai oikeushenkilöitä, edustaa kalojen ja äyriäisten kaupallisen kalastuksen, vesiviljelyn, jalostuksen, kaupan pitämisen, jakelun tai vähittäismyynnin aloja tai niillä on näihin liittyviä suoria tai välillisiä taloudellisia etuja;
                                          
                                       
                                             c)
                                          
                                          
                                             organisaatio edustaa työntekijöitä kalojen ja äyriäisten kaupalliseen kalastukseen, vesiviljelyyn, jalostukseen, kaupan pitämiseen, jakeluun tai vähittäismyyntiin liittyvillä aloilla;
                                          
                                       
                                             d)
                                          
                                          
                                             vähintään 50 prosenttia organisaation rahoituksesta on peräisin kalojen ja äyriäisten kaupallisen kalastuksen, vesiviljelyn, jalostuksen, kaupan pitämisen, jakelun tai vähittäismyynnin aloilla toimivilta yrityksiltä;
                                          
                                       
                                             e)
                                          
                                          
                                             organisaatio täyttää vähintään yhden 1 kohdan a–d alakohdassa luetelluista perusteista ja toimii ympäristön, kuluttajien oikeuksien ja ihmisoikeuksien, terveyden, tasa-arvon edistämisen tai eläinten terveyden tai hyvinvoinnin alalla.
                                          
                                       
                              
                                 2.   
                                 Organisaatio luokitellaan ”muuksi eturyhmäksi”, jos se ei täytä mitään 1 kohdassa vahvistetuista perusteista ja
                                 
                                             a)
                                          
                                          
                                             toimii ensisijaisesti ympäristön, kuluttajien oikeuksien ja ihmisoikeuksien, terveyden, tasa-arvon edistämisen, eläinten terveyden tai hyvinvoinnin taikka virkistys- tai urheilukalastuksen aloilla; tai
                                          
                                       
                                             b)
                                          
                                          
                                             edustaa meriympäristön tai merialueen käyttöä, lukuun ottamatta kalojen ja äyriäisten kaupallista kalastusta, vesiviljelyä, jalostusta, kaupan pitämistä, jakelua ja vähittäiskauppaa, tai sillä on tähän käyttöön liittyviä suoria tai välillisiä taloudellisia etuja.
                                          
                                       
                           
                        ”
                  
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä joulukuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 354, 28.12.2013, s. 22.
         
            (2)  Komission delegoitu asetus (EU) 2015/242, annettu 9 päivänä lokakuuta 2014, yhteisen kalastuspolitiikan alan neuvoa-antavien toimikuntien toimintaa koskevista yksityiskohtaisista säännöistä (EUVL L 41, 17.2.2015, s. 1).
         
            (3)  Komission delegoitu asetus (EU) 2017/1575, annettu 23 päivänä kesäkuuta 2017, delegoidun asetuksen (EU) 2015/242 muuttamisesta (EUVL L 239, 19.9.2017, s. 1).